Page:Ludus Coventriae (1841).djvu/149

 XIV. THE TRIAL OF JOSEPH AND MARY.

Den. Avoyd, seres, and lete my lorde the buschop come, And syt in the courte the lawes ffor to doo; And I xal gon in this place them for to somowne, Tho that ben in my book the court ȝe must com too. I warne ȝow here alle abowte, That I somown ȝow alle the rowte, Loke ȝe fayl, for no dowte, At the court to pere. Bothe John Jurdon, and Geffrey Gyle, Malkyn Mylkedoke, and fayr Mabyle, Stevyn Sturdy, and Jak at the Style, And Sawdyr Sadelere.

Thom Tynkere and Betrys Belle, Peyrs Potter and Whatt at the Welle, Symme Smalfeyth and Kate Kelle, And Bertylmew the Bochere. Kytt Cakelere and Colett Crane, Gylle Fetyse and fayr Jane, Powle Pewterere and Pernel Prane, And Phelypp the good Flecchere.

Cok Crane and Davy Drydust, Luce Lyere and Letyce Lytyltrust, Miles the Myllere and Colle Crakecrust, Bothe Bette the Bakere, and Robyn Rede. And loke ȝe ryngewele in ȝour purs, ffor ellys ȝour cawse may spede the wurs,